На основу чланова 16, 24. и 41. Покрајинске скупштинске одлуке о покрајинској управи ("Службени лист АПВ", број 37/2014, 54/2014-други пропис, 37/2016, 29/2017, 24/2019, 66/2020, 38/2021 и 22/2025), а у вези с чланом 11. Покрајинске скупштинске одлуке о буџету Аутономне покрајине Војводине за 2025. годину („Службени лист АПВ“, бр. 57/2024), покрајински секретар за енергетику, грађевинарство и саобраћај, донео је:

**ПРАВИЛНИК О**

**ДОДЕЛИ БЕСПОВРАТНИХ ПОДСТИЦАЈНИХ СРЕДСТАВА ЗА СУФИНАНСИРАЊЕ РЕАЛИЗАЦИЈЕ ПРОЈЕКАТА УГРАДЊE КОТЛОВА СА ВЕЋИМ СТЕПЕНОМ КОРИСНОГ ДЕЈСТВА У ЈАВНИМ УСТАНОВАМА НА ТЕРИТОРИЈИ АП ВОЈВОДИНЕ**

Број: 002847057 2025 09416 002 002 317 035 04 001 од 27. јуна 2025. године

**Опште одредбе**

Члан 1.

Овим Правилником прописује се намена средстава, поступак додељивања средстава, критеријуми за доделу средстава и друга питања од значаја за реализацију програма Покрајинског секретаријата за енергетику, грађевинарство и саобраћај доделом бесповратних подстицајних средстава за суфинансирање пројеката јавних установа са територије Аутономне покрајине Војводине у циљу реализације пројеката уградњe котлова са већим степеном корисног дејства у јавним установама.[[1]](#footnote-1)

Средства се додељују јавним установама које је основала Република Србија, Аутономна покрајина Војводина, односно јединица локалне самоуправе са територије АП Војводине.

Средства су обезбеђена у Буџету Аутономне покрајине Војводине и воде се на посебном буџетском разделу у Покрајинском секретаријату за енергетику, грађевинарство и саобраћај (у даљем тексту: Секретаријат)

**Намене за које се могу користити бесповратна подстицајна средства**

Члан 2.

Бесповратна подстицајна средства која се додељују могу се користити за суфинансирање реализације пројеката уградњe котлова са већим степеном корисног дејства у јавним установама на територији Аутономне покрајине Војводине из члана 1. овог Правилника, и то за:

набавку и монтажу нових котлова на фосилно гориво (природни гас, течно и чврсто гориво) или биомасу, са већим степеном корисног дејства и пратећом опремом у примарној топлотној подстаници (измењивачи топлоте, циркулационе пумпе, експанзиони судови, аутоматика за регулацију температуре и остала пратећа машинска и електро опрема) и неопходном опремом за опремање котларнице и замену постојећих инсталација;

У цену постројења наведених у ставу 1. овог члана, улазе и неопходни пратећи електро радови за аутоматизован или полуаутоматизован рад котловског постројења.

Средства која се додељују не могу се користити за:

1. све врсте грађевинских радова;
2. куповину половне опреме и материјала;
3. порезe, укључујући и порез на додату вредност;
4. царинске, увозне и остале врсте административних такси.

**Циљеви пројеката**

Члан 3.

Бесповратна подстицајна средства која се додељују могу се користити за суфинансирање реализације пројеката уградњe котлова са већим степеном корисног дејства у јавним установама, из члана 1. овог Правилника, на територији Аутономне покрајине Војводине, са циљем:

* уградње енергетски ефикасније опреме са већим степеном корисног дејства, ради смањења трошкова за енергију и енегренте;
* смањења потрошње фосилних горива;
* смањења емисије штетних гасова у околину;
* ревитализације постојећих система за грејање у наведеним установама.

**Конкурс за доделу средстава**

Члан 4.

Бесповратна подстицајна средства се додељују на основу конкурса. Целокупни текст конкурса се објављује у ''Службеном листу Аутономне покрајине Војводине'' и на интернет страници Секретаријата http://www.psegs.vojvodina.gov.rs/, као и скраћено у једном од дневних гласила које се дистрибуира на целој територији Аутономне покрајине Војводине.

**Обавезни елементи текста конкурса су:**

1. укупна висина средстава која се додељују по конкурсу;
2. максималан износ средстава који се додељује за реализацију пројекта;
3. намена средстава;
4. циљеви пројеката;
5. услови за учешће на конкурсу и документација која се подноси уз пријаву;
6. рок за пријаву на конкурс;
7. начин подношења пријаве на конкурс;
8. поступак одлучивања по конкурсу;
9. закључивање уговора са корисницима којима су додељена средства у складу са одлуком;

и други подаци који су од значаја за реализацију конкурса.

**Право учешћа на конкурсу и документација која се подноси**

Члан 5.

Право учешћа на конкурсу имају јавне установе са територије Аутономне покрајине Војводине, које је основала Република Србија, Аутономна покрајина Војводина или јединица локалне самоуправе (општина/град) са територије Аутономне покрајине Војводине.

**Документација која се подноси на конкурс**[[2]](#footnote-2):

1. Попуњена, потписана и печатом оверена Пријава за учешће на Конкурсу (преузима се са сајта Секретаријата, www.psegs.vojvodina.gov.rs);
2. Потврда о регистрацији (извод из одговарајућег регистра);
3. Фотокопија решења о пореском индентификационом броју;
4. Фотокопија картона депонованих потписа;
5. Број рачуна отвореног код Управе за трезор;
6. Уверење Пореске управе да је измирио доспеле порезе и доприносе и уверења надлежне локалне самоуправе да је измирио обавезе по основу изворних локалних прихода, не старији од 45 дана од дана објављивања конкурса;
7. Идејни пројекат (минимално - машинске инсталације и електроенергетске инсталације) са називом и под којом наменом се израђује за дату установу, са предмером и предрачуном, тачно дефинисаним детаљним пројектним задатком и техничким описом постојећег и предвиђеног стања, навести енергент пре и после завршетка пројекта (уколико се реализује део/фаза пројекта, неопходно је доставити предмер и предрачун за тај део/фазу пројекта, који ће се реализовати након доделе средстава; фаза мора бити функционална целина) у складу са одредбама важећег Закона о планирању и изградњи;
8. Кратак извод из студије оправданости или техно-економске анализе исплативости уградње новог котла; у изводу мора бити дата снага котла пре и после уградње (у kW), укупна годишња потрошња топлотне енергије са постојећим и новим решењем (у kWh) са прорачуном, укупна годишња уштеда топлотне енергије применом новог решења (у kWh и у %) са прорачуном, прорачун укупне годишње емисије СО2 са постојећим и новим решењем (у тонама), укупно годишње смањење емисије СО2 применом новог решења (у тонама и у %), издаци за енергент пре и прорачун после уградње и уштеда (у дин и у %), укупна вредност инвестиције (у динарима) као и период отплате инвестиције (у годинама);
9. Уколико се уграђује котао на природни гас, доставити копију уговора са дитрибутером гаса или доказ о постајању прикључка на дистрибутивну гасну мрежу или изјаву да ће се до краја рока за реализацију пројекта бити изведен прикључак на дистрибутивну мрежу;
10. Уколико је раније коришћено чврсто или течно фосилно гориво, образложити одлуку за промену енергента или задржавање постојећег енергента;
11. Уколико до сада није било спроведено етажно грејање у установи, доставити начин грејања до сада, енергент, потрошњу изражену у количини енергента;
12. Доказ о старости котла;
13. Изјава подносиоца захтева да нема неизмирених обавеза према Секретаријату, по основу раније потписаних уговора, чији је рок за реализацију истекао (образац Изјаве се налази на сајту Секретаријата);
14. Изјава да се против подносиоца захтева не води кривични поступак (образац Изјаве се налази на сајту Секретаријата);
15. Изјава о досадашњем коришћењу средстава Секретаријата (образац Изјаве се налази на сајту Секретаријата);
16. Изјава подносиоца захтева (образац Изјаве се налази на сајту Секретаријата);
17. да су, уз средства добијена по овом Конкурсу, обезбеђена/биће обезбеђена преостала финансијска средства за реализацију пројекта;
18. да ће се наменски и у складу са важећом законском регулативом (Закон о буџетском систему, Закон о јавним набавкама, Закон о планирању и изградњи и др.) утрошити додељена средства;
19. да ће се Секретаријату достављати извештаји у складу са уговорним обавезама;
20. Средство финансијског обезбеђења којим подносилац пријаве обезбеђује испуњење својих уговорних обавеза НЕ ПОДНОСИ СЕ УЗ ПРИЈАВУ (Подносилац пријаве коме је додељен уговор је дужан да, приликом закључења уговора, достави средство финансијског обезбеђења).

Секретаријат задржава право да од подносиоца пријаве, према потреби, затражи додатну документацију и информације.

Пријава и приложена документација се не враћају подносиоцима, изузев пројектне документације, на захтев установе, која није добила средства по овом конкурсу, а по одобрењу покрајинског секретара.

Члан 6.

Пријаве на Конкурс могу се поднети лично, предајом у писарници покрајинских органа управе у Новом Саду, Булевар Михајла Пупина бр. 16, или се упућују поштом, обавезно у писаној форми искључиво на конкурсним обрасцима који се могу преузети у Секретаријату или са сајта Секретаријата. Образац пријаве се подноси оверен и потписан од стране овлашћеног лица подносиоца пријаве у затвореној коверти са назнаком ''НЕ ОТВАРАТИ'' називом и адресом подносиоца пријаве и називом конкурса.

**Поступање са пријавама које се не сматрају уредним**

Члан 7.

Комисија неће узимати у разматрање пријаве које се не сматрају уредним и то:

* неблаговремене пријаве (пријаве које су поднете након истека рока предвиђеног у конкурсу)
* недопуштене пријаве (пријаве поднете од стране неовлашћених лица и субјеката који нису предвиђени конкурсом, односно оне које се не односе на конкурсом предвиђене намене)
* непотпуне и неразумљиве пријаве (пријаве уз које нису приложени сви потребни докази, пријаве које су непотписане, са непопуњеним рубрикама и неуписаним захтеваним бројчаним вредностима у табели са критеријумима, попуњене графитном оловком, пријаве послате факсом или електронском поштом (e-mail), пријаве које нису поднете на одговарајућем обрасцу, без одговарајућег броја рачуна отвореног код Управе за трезор, које садрже неразумљиве и нечитке податке, пријаве које имају недовољан обим техничке документације)

**Неће се такође узимати у разматрање пријаве** оних субјеката који су користили средства Секретаријата, а у случају истека уговореног рока нису поднели Секретаријату финансијске и друге обавезне извештаје о утрошку додељених средстава.

**Одлучивање о додели средстава**

Члан 8.

Покрајински секретар решењем образује посебну конкурсну комисију за преглед пријава са приложеном документацијом и израду предлога за доделу средстава (у даљем тексту: Комисија). Чланови Комисије се именују из реда запослених у Секретаријату, а могу бити ангажовани и стручњаци из области за коју је расписан Конкурс који нису запослени у Секретаријату.

Покрајински секретар разматра предлоге Комисије за доделу средстава и доноси одлуку о додели средстава корисницима. Ова одлука је коначна и против ње се не може уложити жалба.

Одлука о додели средстава корисницима (резултати конкурса) објављује се на званичној интернет адреси Секретаријата.

**Критеријуми за доделу средстава**

Члан 9.

Приликом доношења одлуке о додели средстава крајњим корисницима, врши се бодовање пристиглих пријава, уз примену следећих **критеријума:**

|  |  |
| --- | --- |
| 1. **Активно дневно време коришћења установе у току грејне сезоне** | |
| Време коришћења >20 h | 10 бодова |
| 10 < Време коришћења ≤ 20 h | 7 бодова |
| Време коришћења ≤ 10 h | 4 бода |
| 1. **Процентуална уштеда у издацима за енергент** | |
| Уштеда > 30% | 10 бодова |
| 20 % ≤ Уштеда ≤ 30% | 7 бодовa |
| 10 % ≤ Уштеда ≤ 20% | 4 бода |
| Уштеда < 10 % | Пријавa се неће разматрати |
| 1. **Степен корисности котла** | |
| гасни котао | |
| Степен корисности котла > 95 % | 10 бодова |
| 90 % < Степен корисности котла ≤ 95% | 5 бодовa |
| Степен корисности котла < 90% | 0 бодова |
| котао на течно или чврсто гориво или котао на биомасу | |
| Степен корисности котла > 85 % | 10 бодова |
| 70 % < Степен корисности котла ≤ 85% | 5 бодовa |
| Степен корисности котла < 70% | Пријавa се неће разматрати |
| 1. **Период отплате инвестиције** | |
| Период отплате < 3 године | 10 бодова |
| 3 ≤ Период отплате < 5 година | 7 бодова |
| 5 ≤ Период отплате ≤ 9 година | 4 бода |
| Период отплате > 9 година | 0 бодова |
| 1. **Учешће сопствених средстава подносиоца пријаве (без ПДВ-а)** | |
| Учешће ≥ 30% | 10 бодова |
| 20% ≤ Учешће < 30% | 5 бодова |
| Учешће < 20% | Пријавa се неће разматрати |
| 1. **Висина бесповратних средстава која се траже од Секретаријата** | |
| Тражена средства ≤ 2.000.000 дин. | 10 бодова |
| 2.000.000 дин < Тражена средства ≤ 4.000.000 дин. | 7 бодова |
| 4.000.000 дин < Тражена средства ≤ 5.500.000 дин. | 4 бодова |
| Тражена средства > 5.500.000 динара дин. | Пријавa се неће разматрати |
| 1. **Врста енергента (пре и после уградње новог котла)** | |
| Гас – гас, течно или чврсто - гас или биомаса | 10 бодова |
| Течно или чврсто – течно или чврсто | 5 бодова |
| Гас - течно или чврсто | Пријавa се неће разматрати |
| 1. **Старост постојећег котла** | |
| 20 година и више | 10 бодова |
| 10 – 20 година | 7 бодова |
| Мање од 10 година | 4 бода |
| 1. **Досадашње коришћење средстава из буџета Секретаријата** | |
| Нису коришћена средства | 10 бодова |
| Коришћена средства < 8.000.000,00 дин. | 5 бодова |
| Коришћена средства ≥ 8.000.000,00 дин. | 0 бодoвa |
| 1. **Степен развијености јединице локалне самоуправе[[3]](#footnote-3)** | |
| IV група: чији је степен развијености ЈЛС испод 60% републичког просека и III група: чији је степен развијености ЈЛС у распону од 60% до 80% републичког просека | 10 бодова |
| II група: чији је степен развијености ЈЛС у распону од 80% до 100% републичког просека | 8 бодова |
| I група: чији је степен развијености ЈЛС је изнад републичког просека | 6 бодова |
| 1. **Значај инвестицјије** | |
| Значај улагања за АП Војводину | до 15 бодова |
| 1. **Специфична вредност инвестиције изражена у дин/kW** | |
| Оправданост специфичне вредности инвестиције | до 10 бодова |

**Уговор о додели средстава**

Члан 10.

Одлуком о додели средстава утврдиће се појединачни износи средстава по кориснику.

Након доношења одлуке о додели средстава покрајински секретар закључује са корисником средстава уговор о додели средстава.

**Обавезни елементи уговора су:**

* подаци о кориснику
* износ додељених средстава
* намена за коју се додељују средства
* период на који се закључује уговор
* обавезе корисника средстава
* извештаји који се подносе Секретаријату
* остали елементи од значаја за реализацију уговорених активности

**Праћење извршавања уговора**

Члан 11.

Корисник средстава је обавезан да Секретаријату поднесе извештаје (наративни-описни и финансијски) о реализацији пројекта и наменском и законитом утрошку средстава (у даљем тексту: Извештај), најкасније у року од 15 дана од уговореног рока утврђеног за реализацију пројекта, са припадајућом документацијом.

Финансијски извештај мора да садржи доказе о утрошеним средствима, са комплетном документацијом којом се оправдава наменско и законито коришћење добијених средстава, као и преосталих средстава потребних за реализацију пројекта (документацију о спроведеном поступку јавних набавки, изводе из Управе за трезор, фактуре, уговоре, и другу финансијску документацију, гарантне листове за сву опрему) овереном од стране овлашћених лица.

У наративнома извештају треба да се наведу поступак и редослед спровођења пројекта са појединачним наводима свих послатих докумената. Детаљан изглед Извештаја биће постављен на сајту Секретаријата.

Давалац средстава задржава право да од Корисника средстава, према потреби, затражи додатну документацију и информације.

Административну контролу Извештаја спроводи Секретаријат, контролом извршења уговорних обавеза и Извештаја са приложеним документима.

Покрајински секретар може решењем образовати посебну комисију из редова запослених у Секретаријату за вршење мониторинга и непосредне контроле реализације Пројеката.

Члан 12.

Средства из буџета Аутономне покрајине Војводине која су предмет уговора, подлежу контроли примене закона у области материјално-финансијског пословања и наменског и законитог коришћења средстава, коју обавља буџетска инспекција.

Корисници средстава дужни су да служби буџетске инспекције омогуће несметану контролу наменског и законитог коришћења средстава по предмету уговора.

Члан 13.

Корисници средстава по јавном конкурсу дужни су да код свих јавних публикација и објављивања о активностима, мерама и програмима које се финансирају и суфинансирају по јавном конкурсу наведу да је у финансирању и суфинансирању истих учествовала Аутономна покрајина Војводина, Покрајински секретаријат за енергетику, грађевинарство и саобраћај.

**Завршне одредбе**

Члан 14.

Правилник ступа на снагу даном објављивања у Службеном листу Аутономне покрајине Војводине.

**ПОКРАЈИНСКИ СЕКРЕТАР**

**Бојан Врањковић**

1. ***Јавне установе*** су установе за обезбеђивање остваривања права утврђених законом и остваривања другог законом утврђеног интереса у области: образовања, науке, културе, физичке културе, ученичког и студентског стандарда, здравствене заштите, социјалне заштите, друштвене бриге о деци, социјалног осигурања, здравствене заштите животиња и јавног информисања на језицима националних мањина (Закон о јавним службама “Сл. гласник РС”, бр. 42/91, 71/94, 79/2005 - др. закон, 81/2005 - испр. др. закона, 83/2005 - испр. др. закона и 83/2014 - др. закон)

   [↑](#footnote-ref-1)
2. Препоручује се да документација буде достављена у регистратору, на начин да чини целину са страницама означеним њиховим редним бројем и увезана на начин да се онемогући накнадно вађење и уметање листова [↑](#footnote-ref-2)
3. Уредба о утврђивању јединствене листе развијености региона и јединица локалне самоуправе за 2014. годину („Сл. Гласник РС”, бр. 104/2014) [↑](#footnote-ref-3)